በእንግሊዝ ሀገር የሚገኙ ከሶስት መቶ በላይ የብራና መጽሐፍትን ለማስመለስ ጫፍ ተደርሷል› ዶክተር ሂሩት ካሳው የባህልና ቱሪዝም ሚኒስትር
‹አዲስ አበባ፡-በእንግሊዝ ሀገር በሶስት ሙዚየም የሚገኙ 343 የሚሆኑ የብራና መጽሐፍትን ለማስመለስ ጥረት እየተደረገ ሲሆን የአንዳንዱ ጉዳዮች ጫፍ መድረሱን የባህልና ቱሪዝም ሚኒስቴር አስታወቀ።
ሚኒስትሯ ዶክተር ሂሩት ካሳው በተለይ
 ለአዲስ ዘመን እንዳስታወቁት በውጪ ሀገራት ካሉ ሀብቶች ብዛት አንፃር ቅርሶቻችንን አስመልሰናል ማለት አይቻልም።ይሁን እንጂ አሁን ባለው ሂደት ቅርሶቻችንን ማስመለስ እንደሚቻል ማሳያዎች አሉ። በእንግሊዝ ሀገር የሚገኙ 343 የብራና መጻህፍትን ለማስመለስ በተሰራው ስራ አንዳንዱ ጉዳይ ወደ ጫፍ ደርሷል። 
አንዳንድ ቅርሶችን ለማስመለስ ደግሞ ብዙ ስራ አልቆ በቃላት ጦርነት ብቻ የዘገየበት ሁኔታ እንዳለ የጠቀሱት ዶክተር ሂሩት የመቅደላ ኮሌክሽን በውሰት ውሰዱ ማለቱን ተናግረዋል። ነገር ግን የራሳችንን ሀብት እንዴት በውሰት እንወስዳለን ቀጥሎስ ምን ሊመጣ ይችላል የሚለው እየተሰራበት ነው። በተለይ የመቅደላ ኮሌክሽን ከእንግሊዝ እንዲሁም ሌላ ሙዚየም ላይ ዘጠኝ የሚሆኑ
 ጽላቶች መኖራቸውን ገልጸው ጽላቶቹን ለማስመለስ እየተሰራ መሆኑንና የውሰት ህጉ ስለማይመለከታቸው በፍጥነት አስወስኖ ቶሎ ለማምጣት ጥረት እየተደረገ መሆኑን አስረድተዋል። 
እንደሚኒስትሯ ማብራሪያ በውጪ ሀገር ሙዚየም እና ቤተመጽሐፍት ያሉት ትላልቅ የብራና መጽሐፎቻችን አለምን ማሸነፍ ፣መግዛት እና ለዓለም ጭምር ብዙ ነገር ማበርከት የሚችሉ ከመድኃኒት ጀምሮ እስከ ህዋ ሳይንስ ድረስ የተፃፉ ናቸው ።
 የብራና መጽሐፎቹን የይመለስልን ጥያቄ አቅርበን አንመልስም በሚሉበት ወቅት ስነ ልቦናቸውን በሚጎዳ መልኩ ንግግር መደረጉን ገልጸው በዚህም ወቅት መጽሐፎቻችን የአእምሮ ውጤቶቻችንና የዕድገት ቁልፎቻችን ናቸው፤ ልናድግባቸው ሀገራችንን ልናለማባቸው፤ ከበሽታ ልንፈወስበት የምንችልባቸው ጥበቦችን የያዙ ናቸው። ስለዚህ ኢትዮጵያውያን እንዳናድግ፣ እንዳንለወጥና እንዳንለማ የሰብአዊ ጥሰት ተደርጎብናል እስከማለት
 ደርሰናል። ሆኖም ከብዙ ንግግር በኋላ አሁን ሁሉንም ቅርሶች እንመልሳለን ወደማለት ደርሰዋል። 
ቅርሶቹን ለመስጠት ግን አሁንም የቃላት ንግግሮች መኖራቸውን የገለጹት ሚኒስትሯ 347 መጽሐፍቶችን በዲቺታል በሲዲ ገልብጠው እስከ ማንበቢያው አምጥተው ማስረከባቸውን ተናግረዋል። ነገር ግን አሁንም ጥያቄያችን ዋናው የሆነው ሀብታችን እንዲመለስልን ነው ብለዋል። 
ሀገር አቀፍ ቅርስ አስመላሽ ኮሚቴ በአዲስ
 መልክ እያቋቋምን ነው ያሉት ዶክተር ሂሩት የኮሚቴው አባላት በዓለም ላይ ትልቅ ተጽዕኖ የሚፈጥሩ፣ በሀገር ውስጥም ታዋቂ ተጽዕኖ ፈጣሪ ኢትዮጵያውያን ያሉበት በመሆኑ በታሰበው ደረጃ ውጤት ያመጣል ብለን እንጠብቃለን። በቀጣይም የውጪ ጉዳይ ሚኒስትር፣ ኤምባሲዎቻችንና ሌሎችም መረባረብ ከቻሉ በጣም ብዙ ፣ ውድ የሆኑና ድፍን ኢትዮጵያን የሚያሳዩ ትልልቅ ቅርሶች ማስመለስ የሚቻልበት ሁኔታ አለ ብለዋል።
አዲስ ዘመን መጋቢት27/2012
አልማዝ አያሌው